 **MINISTERUL FINANȚELOR**

**Agenția Națională de Administrare Fiscală**

**Referat de aprobare pentru proiectul de ordin al președintelui Agenției Naționale de Administrare Fiscală pentru modificarea și completarea Ordinului președintelui Agenției Naționale de Administrare Fiscală nr. 3789/2024 pentru aprobarea Procedurii privind organizarea și înscrierea în Registrul RO e-Factura obligatoriu, precum și a modelului, conținutului și instrucțiunilor de completare ale formularului (082) ”Cerere privind înregistrarea în Registrul RO e-Factura obligatoriu”**

Prin Ordonanța de urgență a Guvernului nr. 89/2025, publicată în Monitorul Oficial al României, Partea I, nr.1203 din data de 24 decembrie 2025, au fost aduse unele modificări Ordonanței de urgență a Guvernului nr. 120/2021 privind administrarea, funcționarea și implementarea sistemului național privind factura electronică RO e-Factura și factura electronică în România, precum și pentru completarea Ordonanței Guvernului nr. 78/2000 privind omologarea, eliberarea cărții de identitate a vehiculului și certificarea autenticității vehiculelor rutiere în vederea introducerii pe piață, punerii la dispoziție pe piață, înmatriculării sau înregistrării în România, precum și supravegherea pieței pentru acestea.

La art. X pct. 5 din Ordonanța de urgență a Guvernului nr. 89/2025 a fost introdus în Ordonanţa de urgenţă a Guvernului nr. 120/2021, cu modificările și completările ulterioare, un nou articol, art.10**10**. În acest articol a fost stabilită obligația de a solicita înscrierea în *Registrul RO e-Factura obligatoriu,* înainte de a începe desfășurarea activităților economice, și în sarcina furnizorilor/prestatorilor care se identifică fiscal prin cod numeric personal și care au obligația să respecte prevederile art.5, art.9**1**, art.10 alin.(1) și art.10**1** alin.(2) din Ordonanţa de urgenţă a Guvernului nr. 120/2021. De asemenea, a fost stabilit și termenul de înscriere în acest registru, respectiv un termen de 3 zile lucrătoare de la data solicitării.

Totodată, art.XI alin.(1) din Ordonanța de urgență a Guvernului nr. 89/2025 prevede că persoanele prevăzute la art.X pct.5 din același act normativ, care au început să desfășoare activități economice anterior datei de 15 ianuarie 2026, au obligația de a solicita înscrierea în registru înainte de această dată. De asemenea, alin.(2) al aceluiași articol stabilește că această categorie de persoane se înscrie în registru cu data de 15 ianuarie 2026.

Potrivit prevederilor art. XI alin. (3) din Ordonanţa de urgenţă a Guvernului nr. 89/2025, în termen de 15 zile de la intrarea în vigoare a acestei ordonanțe, procedura privind organizarea și înscrierea în cadrul Registrului RO e-Factura obligatoriu, prevăzută la art. 108 din Ordonanța de urgență a Guvernului nr. 120/2021, aprobată cu modificări și completări prin Legea nr. 139/2022, cu modificările și completările ulterioare, se modifică prin ordin al președintelui Agenției Naționale de Administrare Fiscală, care se publică în Monitorul Oficial al României, Partea I.

În scopul ducerii la îndeplinire a prevederilor legale mai sus menționate, a fost necesară modificarea și completarea Ordinului președintelui Agenției Naționale de Administrare Fiscală nr. 3789/2024 pentru aprobarea Procedurii privind organizarea și înscrierea în Registrul RO e-Factura obligatoriu, precum și a modelului, conținutului și instrucțiunilor de completare ale formularului (082) ”Cerere privind înregistrarea în Registrul RO e-Factura obligatoriu”.